b'\n_START_ARTICLE_\nOaspetele\n_START_SECTION_\nRezumat\n_START_PARAGRAPH_\nAc\xc8\x9biunea acestei povestiri are loc \xc3\xaen Algeria \xc8\x99i \xc3\xaencepe cu doi b\xc4\x83rba\xc8\x9bi care urc\xc4\x83 o pant\xc4\x83 st\xc3\xa2ncoas\xc4\x83. Unul dintre ei, jandarmul Balducci, merge c\xc4\x83lare, iar cel\xc4\x83lalt, un prizonier arab, pe jos. \xc3\x8en v\xc3\xa2rful dealului se afl\xc4\x83 o \xc8\x99coal\xc4\x83, de unde \xc3\xaenv\xc4\x83\xc8\x9b\xc4\x83torul Daru \xc3\xaei prive\xc8\x99te urc\xc3\xa2nd. Elevii nu sunt prezen\xc8\x9bi la \xc8\x99coal\xc4\x83 \xc3\xaen acest moment, ei r\xc4\x83m\xc3\xa2n\xc3\xa2nd acas\xc4\x83 din cauza viscolului. Cei doi b\xc4\x83rba\xc8\x9bi ajung \xc3\xaen v\xc3\xa2rful pantei \xc8\x99i se \xc3\xaent\xc3\xa2lnesc cu Daru. Balducci, o cuno\xc8\x99tin\xc8\x9b\xc4\x83 a \xc3\xaenv\xc4\x83\xc8\x9b\xc4\x83torului, \xc3\xaei spune acestuia din urm\xc4\x83 c\xc4\x83 autorit\xc4\x83\xc8\x9bile i-au comandat s\xc4\x83-l duc\xc4\x83 pe prizonier la sediul poli\xc8\x9biei din Tinguit ca un serviciu pentru colegii s\xc4\x83i ofi\xc8\x9beri. Daru \xc3\xaentreab\xc4\x83 despre infrac\xc8\x9biunea pe care a comis-o arabul, iar Balducci \xc3\xaei spune c\xc4\x83 prizonierul i-a t\xc4\x83iat g\xc3\xa2tul v\xc4\x83rului s\xc4\x83u \xc3\xaentr-o disput\xc4\x83 legat\xc4\x83 de ni\xc8\x99te cereale \xc8\x99i adaug\xc4\x83 c\xc4\x83 acel arab nu este probabil un rebel._NEWLINE_\xc3\x8en timp ce Balducci se preg\xc4\x83te\xc8\x99te de plecare, \xc3\xaenv\xc4\x83\xc8\x9b\xc4\x83torul afirm\xc4\x83 c\xc4\x83 el nu-l va duce pe arab la Tinguit. Balducci este \xc3\xaenfuriat de acest lucru \xc8\x99i \xc3\xael determin\xc4\x83 pe Daru s\xc4\x83 semneze o h\xc3\xa2rtie \xc3\xaen care se men\xc8\x9bioneaz\xc4\x83 c\xc4\x83 prizonierul se afl\xc4\x83 \xc3\xaen custodia lui Daru, apoi pleac\xc4\x83. \xc3\x8env\xc4\x83\xc8\x9b\xc4\x83torul \xc3\xaei d\xc4\x83 arabului ceva de m\xc3\xa2ncare \xc8\x99i un pat pentru a dormi la noapte. A doua zi diminea\xc8\x9ba, Daru \xc3\xaei ofer\xc4\x83 prizonierului o mie de franci \xc8\x99i ceva de m\xc3\xa2ncare \xc8\x99i \xc3\xaei spune c\xc4\x83 dac\xc4\x83 se duce spre est va ajunge la sediul poli\xc8\x9biei din Tinguit. \xc3\x8en schimb, dac\xc4\x83 va merge spre sud, el se poate ascunde \xc3\xaentr-o tab\xc4\x83r\xc4\x83 de nomazi. Daru se \xc3\xaentoarce apoi la \xc8\x99coal\xc4\x83, l\xc4\x83s\xc3\xa2nd prizonierul s\xc4\x83 decid\xc4\x83 singur. Pu\xc8\x9bin mai t\xc3\xa2rziu, \xc3\xaenv\xc4\x83\xc8\x9b\xc4\x83torul se uit\xc4\x83 \xc3\xaenapoi \xc8\x99i-l vede pe prizonier \xc3\xaendrept\xc3\xa2ndu-se c\xc4\x83tre Tinguit, cel mai probabil pentru a se preda. \xc3\x8entors la \xc8\x99coal\xc4\x83, Daru vede scris pe tabla din sala de clas\xc4\x83 urm\xc4\x83torul mesaj: "Tu as livr\xc3\xa9 notre fr\xc3\xa8re. Tu paieras." ("L-ai predat pe fratele nostru. Vei pl\xc4\x83ti".)\n_START_SECTION_\nCon\xc8\x9binut istoric\n_START_PARAGRAPH_\n"Oaspetele" este adesea considerat a reflecta diferitele experien\xc8\x9be revolu\xc8\x9bionare din perioada \xc3\xaen care a fost scris\xc4\x83 povestirea. Prin prezentarea disputelor franco-algeriene, care la momentul de scrierii lui Camus se aflau la apogeu, se poate examina modul \xc3\xaen care luptele dintre aceste dou\xc4\x83 p\xc4\x83r\xc8\x9bi au afectat sentimentul de libertate individual\xc4\x83 al lui Camus. Tensiunile au crescut \xc3\xaen intensitate atunci c\xc3\xa2nd Robert Claudel, un renumit avocat \xc8\x99i om de stat al acelor vremuri, le-a cerut francezilor s\xc4\x83-i elimine pe algerienii violen\xc8\x9bi. Acest tip de argumente l-au determinat pe Camus s\xc4\x83 schimbe unele p\xc4\x83r\xc8\x9bi din povestirea lui.\n_START_SECTION_\nTeme majore\n_START_PARAGRAPH_\nAceast\xc4\x83 povestire este caracteristic\xc4\x83 pentru existen\xc8\x9bialism, \xc8\x99coala predominant\xc4\x83 de g\xc3\xa2ndire din epoca literar\xc4\x83 a acelor vremuri. Ea prezint\xc4\x83, de asemenea, conceptul absurdismului impus de Camus, precum \xc8\x99i mai multe exemple de alegeri umane. Dilemele cu care se confrunt\xc4\x83 Daru sunt adesea v\xc4\x83zute ca reprezent\xc3\xa2nd dilemele cu care se confrunta Camus privind criza algerian\xc4\x83 \xc8\x99i exist\xc4\x83 multe similitudini \xc3\xaentre personajul Daru \xc8\x99i creatorul s\xc4\x83u, Camus. Ambii sunt algerieni francezi exila\xc8\x9bi prin alegerile pe care le-au f\xc4\x83cut. Principalele teme ale povestirii "Oaspetele" sunt decizia \xc8\x99i responsabilitatea. Camus subliniaz\xc4\x83, un lucru tipic pentru filozofia existen\xc8\x9bialist\xc4\x83, c\xc4\x83 exist\xc4\x83 \xc3\xaentotdeauna o alegere, c\xc4\x83 singura alegere indisponibil\xc4\x83 este cea de a nu putea alege. Daru alege cum se va ocupa de problema lui Balducci \xc8\x99i dac\xc4\x83 \xc3\xael va elibera sau nu pe prizonier; prizonierul alege dac\xc4\x83 s\xc4\x83 mearg\xc4\x83 la \xc3\xaenchisoare sau s\xc4\x83 r\xc4\x83m\xc3\xa2n\xc4\x83 liber. Mai important\xc4\x83, \xc3\xaens\xc4\x83, este tema responsabilit\xc4\x83\xc8\x9bii. Esen\xc8\x9ba filozofiei lui Camus este c\xc4\x83 toat\xc4\x83 lumea este "condamnat\xc4\x83" la o moarte inevitabil\xc4\x83 \xc8\x99i accept\xc3\xa2nd acest lucru va avea o oarecare libertate; prizonierul, dup\xc4\x83 ce \xc3\xaen\xc8\x9belege c\xc4\x83 Daru i-a dat posibilitatea de a alege \xc3\xaentre a fugi \xc8\x99i a merge la \xc3\xaenchisoare, \xc3\xae\xc8\x99i d\xc4\x83 seama de inutilitatea fugii \xc8\x99i de pedeapsa inevitabil\xc4\x83 \xc8\x99i merge de bun\xc4\x83voie la \xc3\xaenchisoare, revolt\xc3\xa2ndu-se astfel \xc3\xaempotriva inevitabilului prin luarea deciziei de bun\xc4\x83voie \xc8\x99i asum\xc3\xa2ndu-\xc8\x99i r\xc4\x83spunderea pentru crim\xc4\x83._NEWLINE_Alegerea lui Daru poate fi, de asemenea, v\xc4\x83zut\xc4\x83 ca o situa\xc8\x9bie nefavorabil\xc4\x83, \xc3\xaen care va fi blamat oricum indiferent ce va alege. Daru \xc3\xae\xc8\x99i bazeaz\xc4\x83 decizia pe ceea ce crede el c\xc4\x83 este un lucru bun. Faptul c\xc4\x83 va fi pedepsit pentru c\xc4\x83 a f\xc4\x83cut lucrul corect nu-l face mai pu\xc8\x9bin drept. Ideea important\xc4\x83 este c\xc4\x83 oamenii trebuie s\xc4\x83 fac\xc4\x83 ceea ce simt c\xc4\x83 este corect, f\xc4\x83r\xc4\x83 a se preocupa de modul \xc3\xaen care alte persoane percep aceea\xc8\x99i situa\xc8\x9bie sau de eventualele r\xc4\x83splate sau pedepse._NEWLINE_O alt\xc4\x83 tem\xc4\x83 care poate fi extras\xc4\x83 din aceast\xc4\x83 povestire este faptul c\xc4\x83 neutralitatea complet\xc4\x83 este imposibil de atins. Acest lucru este demonstrat de \xc3\xaencercarea lui Daru de a evita luarea unei decizii; \xc3\xaen cele din urm\xc4\x83, arabul decide pentru el, iar el \xc3\xae\xc8\x99i pierde neutralitatea.'